О Т Ч Е Т

ЗА ДЕЙНОСТТА НА ЧИТАЛИЩЕ „ НИКОЛА ВАПЦАРОВ 1947” – С. КИРКОВО, ОБЩ. КИРКОВО , ОБЛ.КЪРДЖАЛИ ЗА 2020 година

Читалището е традиционен културно – просветен център,който предоставя възможност хората да участват в духовния живот на населеното място. Без оглед на възраст, етнос, пол, политическа и религиозна принадлежност, всеки да може да даде простор на своя талант, заложби , да развива творческите си потребности и така да допринесе за многообразието от дейности.Да предаде на идващите поколения богатството на фолклорните традиции, празници , обичаи, песни, приказки, предания, легенди и др.

През изтеклата 2020 година обаче, дейността на читалищните деятели беше доста затруднена и редуцирана, поради неочакваната световна пандемия - Ковид 19 и наложените ограничителни мерки за придвижване, социални и културни контакти, нормален процес на обучение и работа.Дейностите, които обикновено са в основата на всяко читалище, а именно библиотечната и художествената, бяха сведени до доста ниски нива.

Поради преустановения учебен процес и ограничените социални контакти , отпадна и възможността да се провеждат редовно репетиции с участниците във фолклорните групи.А, забраната за провеждане на масови мероприятия, като празници, фестивали и всякакви културни събития, отне възможността на групите при читалището да се изявяват.Частично се провеждаха срещи с децата на разумни дистанции, на които се обсъждаше богатството на българския фолклор и традиции, тяхното място в световната съкровищница.Със скромна почерпка беше отбелязан деня на фолклора 22 юни, което предизвика радостни емоции у малките участници.

Трудни за провеждане се оказаха и сбирките с любителите на книгата от клуб „„Книголюбци”, на които обикновено присъстват много деца, готови да споделят впечатленията си от новопрочетена книга. Такива срещи се провеждаха в по – тесен кръг, което пък даде възможност за по – интересни и вълнуващи разговори.

Постоянни и по – безопасни, но полезни се оказаха тематичните представяния на личностите на известни български поети, писатели, революционери, будители, чрез подреждане на специален кът с портрети, книги, брошури и нагледни материали.Това даде възможност на посетителите да се запознаят отчасти, макар и бегло, но достъпно с българската история и култура.

Основната дейност – библиотечната, остана ежедневна и постоянна до момента на започване на ремонта на библиотечните помещения.Той беше необходим и навременен , което превърна библиотеката в едно приятно място за четене, информационно – културен център, където има неограничен достъп до безплатен интернет и компютри и размножителна техника, предоставени по Програма „ Глобални библиотеки”.Ремонтът продължи през цялото лято, което отне почти изцяло възможността за работа с посетители.Същността на ремонта изискваше изцяло преместване на книжния фонд, който през 2020 г. наброяваше 13290 тома.Този „ книжен хаос” пък се оказа добра възможност при новото подреждане, което продължава и в момента, да се направи пълна инвентаризация на всички книжни единици и библиотечен инвентар.Прекъсването на дейността в библиотеката се отрази доста негативно на нашите читатели,които не преставаха да търсят начини да вземат любима книга. Въпреки трудностите, ние се опитвахме да бъдем полезни на читателите си.

Наложените ограничения, заради вируса и ремонтните дейности дадоха възможност да направим ново подреждане и описване на музейните експонати в музейната сбирка, която е единствена в община Кирково.Богата със своите старинни предмети, носии, земеделски инвентар, различни сечива, съдове,тъкачен стан и др.,тя ни пренася в бита и традициите, в миналото на кирковчанина.

Благотворителността стана неизменна част от работата на читалището и тя се оказа много полезно дело за социално слаби и нуждаещи се от помощ хора.Не е прекъсвало събирането на дрехи, обувки, играчки, книги и др. и предоставянето на хората в нужда.

През изтеклата 2020 година,Читалище Кирково осъществяваше частично своята дейност,като се стараеше да бъде част от културно – обществения живот на Общината.В културно просветните инициативи на читалището, винаги сме търсили партньорството на Общинска администрация, Регионална библиотека – Кърджали, СУ „ Отец Паисий” – Кирково, детски градини, Червения кръст , Читалище „ Обединение” – гр. Кърджали и др.

НЧ „ Никола Вапцаров 1947” – Кирково, винаги се стреми да поддържа българския дух и традиции , да пази фолклорното богатство на района и да развива своята дейност в синхрон с новото време.

м.февруари 2021 г. Педседател:………………………

/ К. Згурова/